***Монгол Улсын Их Хурлын 2013 оны намрын ээлжит чуулганы***

 ***Байгаль орчин, хүнс, хөдөө аж ахуйн байнгын хорооны 11 дүгээр***

 ***сарын 06-ны өдөр (Лхагва гараг)-ийн хуралдааны гар тэмдэглэл***

 Байнгын хорооны дарга Г.Баярсайхан, ирц, хэлэлцэх асуудлын дарааллыг танилцуулж, хуралдааныг даргалав.

 Ирвэл зохих 19 гишүүнээс 14 гишүүн ирж, 73.6 хувийн ирцтэйгээр хуралдаан 17 цаг 40 минутад Төрийн ордны “В” танхимд эхлэв.

 *Чөлөөтэй: Су.Батболд, Л.Болд.*

 *Тасалсан:* Д.Арвин, О.Баасанхүү, Б.Наранхүү.

 ***“Монгол Улсын 2014 оны төсвийн тухай, Нийгмийн даатгалын сангийн 2014 оны төсвийн тухай, Хүний хөгжил сангийн 2014 оны төсвийн тухай хуулийн төслүүд*** *(хоёр дахь хэлэлцүүлэг).*

 Байгаль орчин, ногоон хөгжлийн сайд С.Оюун, тус яамны Ногоон хөгжлийн бодлого, төлөвлөлтийн газрын дарга Т.Булган, Санхүү, хөрөнгө оруулалтын хэлтсийн даргын үүргийг түр орлон гүйцэтгэгч Д.Дэчин, Байгаль хамгаалах сангийн захирал Ш.Пүрэвсүрэн, Цэвэр агаар сангийн захирал Д.Баасан, Ногоон хөгжлийн бодлого, төлөвлөлтийн газрын мэргэжилтэн Г.Чулуунбат, Үйлдвэр, хөдөө аж ахуйн дэд сайд Х.Туваан, тус яамны Санхүү, хөрөнгө оруулалтын хэлтсийн дарга Б.Цогбадрах, Сангийн яамны Орон нутгийн хөгжлийн сангийн нэгдсэн хэлтсийн дарга М.Батгэрэл, Төсвийн орлогын хэлтсийн мэргэжилтэн Сарангоо, Зарлагын хэлтсийн мэргэжилтэн Б.Мөнхтуул, Эдийн засгийн хөгжлийн яамны Хөгжлийн бодлого, стратеги төлөвлөлтийн газрын орлогч дарга Г.Батхүрэл, тус яамны Хөрөнгө оруулалтын хэлтсийн ахлах мэргэжилтэн О.Бат-Эрдэнэ, Байгаль орчин, хүнс, хөдөө аж ахуйн байнгын хорооны ажлын албаны зөвлөх Б.Мөнхцэцэг, Я.Хишигт, референт Б.Баярмаа нар байлцав.

 Хуулийн төслийн анхны хэлэлцүүлэгтэй холбогдуулан Улсын Их Хурлын гишүүн Ж.Энхбаяр, С.Дэмбэрэл, М.Зоригт, Х.Болорчулуун, Ц.Дашдорж, Д.Арвин, Б.Бат-Эрдэнэ нарын тавьсан асуултад Байгаль орчин, ногоон хөгжлийн сайд С.Оюун, ажлын хэсгээс Х.Туваан, Б.Цогбадрах, Д.Дэчин, Т.Булган, Б.Мөнхтуул, Г.Чулуунбат, О.Бат-Эрдэнэ нар хариулж, тайлбар хийв.

 *Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

 **Г.Баярсайхан:** 1.Улсын Их Хурлын гишүүн Я.Содбаатарын гаргасан, Ноосны 2013 оны урамшууллын үлдэгдэл санхүүжилтийг 11.8 тэрбум төгрөгөөр нэмэгдүүлэх шаардлагатай байгаа тул Монгол Улсын 2014 оны төсвийн тухай хуулийн төслийн 5 дугаар зүйлтэй 29 дэх хэсгийн Үйлдвэр, хөдөө аж ахуйн сайдын багцын урсгал зардалд 128 тэрбум 852 сая 800 мянган төгрөг гэснийг 11.8 тэрбум төгрөгөөр нэмэгдүүлж, 140 тэрбум 652.8 сая гэж өөрчлөх гэсэн саналыг дэмжиж байгаа гишүүд гараа өргөнө үү.

 Дээрх саналтай холбогдуулан Улсын Их Хурлын гишүүн Ж.Энхбаяр санал хэлэв.

 Зөвшөөрсөн 8

 Татгалзсан 6

 Бүгд 14

 Гишүүдийн олонхын саналаар дэмжигдлээ.

 2.Улсын Их Хурлын гишүүн С.Дэмбэрэл, Я.Содбаатар, С.Оюун, Ц.Дашдорж, Ж.Энхбаяр, А.Бакей нарын гаргасан, Төрөөс ногоон хөгжлийн бодлогын баримт бичгийг хэрэгжүүлэхтэй холбогдох зардлыг Монгол Улсын 2014 оны төсвийн тухай хуулийн төслийн 5 дугаар зүйлийн 19 дэх хэсгийн Байгаль орчин ногоон хөгжлийн сайдын багцын хөрөнгө оруулалтын болон урсгал зардалд тусгах гэсэн саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 6

 Бүгд 14

 Гишүүдийн олонхын саналаар дэмжигдлээ.

 3.Улсын Их Хурлын гишүүн А.Бакей, Г.Баярсайхан нарын гаргасан, Төсвийн ерөнхийлөн захирагчийн 2014 онд хэрэгжүүлэх хөтөлбөрийн хүрээнд өндөр ашиг шимтэй хонины үржлийн мал импортлоход Баян-Өлгий, Ховд аймагт 120 сая төгрөг нэмэх шаардлагатай тул Монгол Улсын 2014 оны төсвийн тухай хуулийн төслийн 5 дугаар зүйлийн 29 дэх хэсгийн Үйлдвэр, хөдөө аж ахуйн сайдын багцын хөрөнгө оруулалтын зардлыг 120 сая төгрөгөөр нэмэгдүүлэх гэсэн саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 5

 Бүгд 14

 Гишүүдийн олонхын саналаар дэмжигдлээ.

 Байнгын хорооноос гарах санал, дүгнэлтийг Төсвийн байнгын хороонд хүргүүлэхээр тогтов.

 ***Хуралдаан 18 цаг 45 минутад өндөрлөв.***

 ***Тэмдэглэлтэй танилцсан:***

 БАЙГАЛЬ ОРЧИН, ХҮНС, ХӨДӨӨ

 АЖ АХУЙН БАЙНГЫН ХОРООНЫ

 ДАРГА Г.БАЯРСАЙХАН

 ***Тэмдэглэл хөтөлсөн:***

 ПРОТОКОЛЫН АЛБАНЫ ШИНЖЭЭЧ Д.ЭНЭБИШ

 ***МОНГОЛ УЛСЫН ИХ ХУРЛЫН 2013 ОНЫ НАМРЫН ЭЭЛЖИТ***

 ***ЧУУЛГАНЫ БАЙГАЛЬ ОРЧИН, ХҮНС, ХӨДӨӨ АЖ АХУЙН***

 ***БАЙНГЫН ХОРООНЫ 11 ДҮГЭЭР САРЫН 06-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ***

 **Г.Баярсайхан:** -Энэ оройн мэндийг дэвшүүлье. Байнгын хорооны гишүүдийн ирц бүрдсэн тул Байнгын хорооны 2013 оны 11 дүгээр сарын 6-ны өдрийн хуралдааныг нээснийг мэдэгдье.

 Байнгын хорооны хуралдаанд оролцож байгаа хүмүүсийн нэрсийг танилцуулъя. Байгаль орчин, ногоон хөгжлийн яамнаас Т.Булган Ногоон хөгжлийн бодлого төлөвлөлтийн газрын дарга, Дэчин санхүү, хөрөнгө оруулалтын хэлтсийн даргын үүргийг түр орлон гүйцэтгэгч, Пүрэвсүрэн Байгаль хамгаалах сангийн захирал, Баасан Цэвэр агаар сангийн захирал, Чулуунбат Ногоон хөгжлийн бодлого төлөвлөлтийн газрын мэргэжилтэн. Босоод гишүүдэд биеэ танилцуулаад байгаарай.

 Дэчин албан тушаалаа хэлчих, Пүрэвсүрэн, Баасан, Чулуунбат, Үйлдвэр, хөдөө аж ахуйн яамнаас Туваан, Цогбадрах, Ганибал байхгүй байна.

 Байнгын хорооны хуралдаанаар хэлэлцэх асуудлыг танилцуулъя. Нэрээ хэлээд босоод танилцуул. Сангийн яамны Зарлагын хэлтсийн мэргэжилтэн Сарангоо, Зарлагын хэлтсийн мэргэжилтэн Мөнхтуул.

 Хэлэлцэх асуудал. 2014 оны төсвийн тухай, Нийгмийн даатгалын сангийн 2014 оны төсвийн тухай, Хүний хөгжил сангийн 2014 оны төсвийн тухай хуулийн төслүүд, төсвийн хоёр дахь хэлэлцүүлгээр бүх Байнгын хороод төслийг хэлэлцэж, гарсан санал, дүгнэлтийг томьёолон Төсвийн байнгын хороонд хүргүүлнэ.

 Хэлэлцэх асуудлаар саналтай гишүүн байна уу. Алга. Хэлэлцэх асуудалдаа оръё.

 Монгол Улсын 2014 оны төсвийн тухай, Нийгмийн даатгалын сангийн 2014 оны төсвийн тухай, Хүний хөгжил сангийн 2014 оны төсвийн тухай хуулийн төслүүдийн хоёр дахь хэлэлцүүлгийг хийе.

 Дэгийн тухай хуулийн 25.11-ийн дагуу гишүүд асуулт асууж санал гаргаж болно. Төсөлтэй холбогдуулж асуулт асуух гишүүд байна уу. Энхбаяр гишүүн. Асуултаа асууя.

 **Ж.Энхбаяр:** -Энэ жилийн улсын хэмжээний хөрөнгө оруулалтын гүйцэтгэл 30 гаруй хувьтай л байгаа. Манай Байнгын хороонд харьяалагдах байгууллагуудаас асуулт байна л даа. Гүйцэтгэл хэдэн хувьтай гарав. Тасарсан шалтгаан юу байна.

 **Г.Баярсайхан:** -Хөдөө аж ахуйн яамнаас Туваан дэд сайд хариулъя.

 **Х.Туваан:** -Манай санхүү, хөрөнгө оруулалтын хэлтсийн дарга Цогбадрах.

 **Ж.Энхбаяр:** -Асуултаа тодруулаадахъя. Үнэхээр цаг хугацааны хувьд Сангийн яамнаас болоод санхүүжилт хийхгүй бариад, гүйцэтгэл ингээд муу гарчихав уу. Эсвэл мөнгө нь байсаар байтал яам зохион байгуулж чадсангүй юу. Эсвэл зохион байгуулсаар байтал гүйцэтгэх одоо боловсон хүчний бөгөөд техникийн бусад боломж байсангүй юу Монгол Улсад буюу улмаар Монгол Улс маань өөрөө энэ 1.5 их наядын хөрөнгө оруулалтыг шингээх чадвар байна уу, эс байна уу гэдэг асуудал.

 **Г.Баярсайхан:** -За хариулъя.

 **Б.Цогбадрах:** - Үйлдвэр, хөдөө аж ахуйн яамны санхүү, хөрөнгө оруулалтын хэлтсийн дарга.

 Энхбаяр гишүүний асуултад хариулъя. Нийт гүйцэтгэлийн хувьд Үйлдвэр, хөдөө аж ахуйн яам ажлын гүйцэтгэлээрээ бол 10 сарын 1-ний байдлаар 66.0 хувьтай байгаа. Ажлын гүйцэтгэлээрээ. Санхүүжилтийн яг гүйцэтгэл буюу гарсан мөнгөөрөө манайх 12 хувьтай байгаа. Үүнээс манай дээр шалтгаалж байгаа санхүүжилт нь яагаад удсан бэ гэдэг дээр ерөнхийдөө манай гэрээнүүд дандаа урьдчилгаа төлбөр аягүй багатай, тэгээд ерөнхийдөө бүх ажлын гүйцэтгэл дууссан дараа санхүүжүүлнэ.

 Яг санхүүжилтийн гүйцэтгэл нь 11, 12 сардаа багтаад гарна. Нийт 2013 оны хувьд бол манай дээр Засгийн газрын тогтоолоор буюу сая сүүлд бас … 324 дүгээр тогтоолтой уялдуулаад бас 3 ажил хойшоогоо хасагдсан байгаа. 2013 оны ажлаас. Санхүүжилт нь 12.0 хувьтай байгаа, нийт ажлын гүйцэтгэл нь 62.0 хувьтай байгаа. Яагаад энэ мөнгөний гүйцэтгэл нь хойно байна гэхээр манай ихэнх гэрээнүүд дандаа ажлаа 100.0 хувь гүйцэтгэсэн санхүүжүүлэхээр тэгж хийгдсэн гэрээнүүд байгаа.

 Одоо яг өнөөдрийн байдлаар 11 сарын 6-ны байдлаас эхлээд ихэнх санхүүжилтийн ажлын гүйцэтгэлүүд нь орж ирээд үүний дагуу бид нар санхүүжүүлнэ.

 **Ж.Энхбаяр:** -Гүйцээгээд тэр 60 хувьтай гэж байна шүү дээ. Тасарч байгаа 40 хувиа бодоход юу юу тасрав. Ноднингийн бид нар баталж өгсөн энэ төсөв санхүү бодлого шүү дээ. Салбарын яг ийм асуудлыг дэмжинэ, хөгжүүлнэ, босгоно гэсэн. Энэ 40 хувь дотор ямар бодлого уначихаад байна. Хэрэв унасан бодлогууд одоо 2014 онд аль аль нь орж ирээд байгаа юм.

 **Б.Цогбадрах:** -60 хувийн цаад талын 40 хувийн ажил дотор тендер зарлагдаад явж байгаа бас ажлууд байгаа. Энэ нь өөрөө нийт тасарсан ажил манай дээр 3 ажил л байгаа. Нийт тэр цаад талын 40 хувь дотор явж байгаа ажлууд дотор манай дээр хүнд үйлдвэрийн талын буюу Сайншандтай холбоотой тендерүүд хоёр, гурван удаа дахин зарлагдсан тендерүүд байгаа. Нэг тендер хүртэл өнөөдөр Сангийн яаман дээрээс буцаад дахиад гуравдугаар шатны буюу хязгаарлагдмал тендер зарлахаар зохион байгуулагдаад ингээд явж байгаа.

 **Г.Баярсайхан:** -Хангалттай юу. Санал хэлэх гишүүн байна уу.

 **Ж.Энхбаяр:** -Бусад яамд нь.

 **Г.Баярсайхан:** -Байгаль орчин, ногоон хөгжлийн яам.

 **Ж.Энхбаяр:** -Хэдэн хувьтай явна, санхүүжилт хэдэн хувьтай явна.

 **Т.Булган:** -Ногоон хөгжлийн бодлого төлөвлөлтийн газрын дарга Булган байна.

 Нийт ажлын гүйцэтгэл бол 74.7 хувьтай, хөрөнгө оруулалт эх засварын гүйцэтгэл бол 35.3 хувьтай байна. 10 сарын байдлаар. Шалтгааныг нь манай хөрөнгө оруулалт, санхүүгийн хэлтсийн дарга Дэчин хариулна.

 **Д.Дэчин:** -Манайх худалдаа... газраас зарлагдсан зарим тендерүүд чинь удааширсан. Саяын манай Булган даргын тайлбарласан бол яг төсвийнх нь гүйцэтгэл байгаа. Манай хөрөнгө оруулалтын гэрээ хийгдчихсэн ажлууд бол нэг 80 хувьтай гүйцэтгэл нь явж байгаа. Тэгээд ерөнхийдөө бол нөгөө сая бас Үйлдвэр, хөдөө аж ахуйн яам шиг санхүүжилтээр гэрээ байгуулаад ажил нь хийгдсэний дараа өгөхөөр нөгөө гүйцэтгэлүүд нь бага гарч байгаа.

 **Г.Баярсайхан:** -Дэмбэрэл гишүүн, дараа нь Болорчулуун гишүүн, тэгээд Содбаатар гишүүн. За Дэмбэрэл гишүүн.

 **С.Дэмбэрэл:** -Энэ Сангийн яамнаас л асууя даа. 2014 онд байгаль орчин, ногоон хөгжилд дотор нь 2 хуваагаад маш тийм нарийн яг тодорхой хариулт өгнө шүү надад. Байгаль орчинд хичнээнийг төлөвлөж байгаа юм. Ногоон хөгжилд хэдийг нь төлөвлөж байгаа юм төсөв. Хөрөнгө оруулалт утгаар. Энийг надаа хэлээд өгчих. Энийг хэлж чадахгүй бол Байгаль орчны яамны тэр Булган надад хариулаарай.

 **Г.Баярсайхан:** -Эхлээд Сангийн яам хариулъя.

 **Б.Мөнхтуул:** -Хөрөнгө оруулалтын төлөвлөлт Хөгжлийн яамнаас хүн алга байна.

 **С.Эрдэнэ:** -Байгаль орчинд 2014 оны эдний яамны тийм үү, байгаль орчинд нь Эдийн засгийн яам хэн нь хариулах юм. Байгаль орчинд нь хэдийг, ногоон хөгжилд нь хэдийг яг ялгаад. Яагаад вэ гэвэл Их Хурлаар мөдхөн ногоон хөгжлийн бодлого батлагдах гэж байна шүү дээ. Энэ чинь 2014 оноос эхэлж хэрэгжих ёстой. Тэрэнд мөнгө суулгасан уу л гэж асуугаад байна.

 **Г.Баярсайхан:** -За хариулъя. За бэлдэж байгаарай. Зоригт гишүүн.

 **М.Зоригт:** -Байгаль орчны яамтай холбогдуулаад тэр нөгөө 2 яам орон нутгийн хамтарсан санхүүжилттэй нь талын агуу төсөл хөтөлбөр ямар шатанд явж байна аа. Уг нь бол танай сангийн шугамаар 3-ны 1 нь Оюунгэрэл сайдын яаман дээр ямар сан байдаг билээ. Тэр сангаар 3-ны 1-нь аймгаас ингээд. Тэрийг л зүгээр асуух гэсэн юм. Та тэрэн дээр хариулж өгөхгүй юу. Талын агуй төсөл.

 **Г.Чулуунбат:** -Талын агуй манай яаманд ногдож байгаа 30 сая төгрөг бол шийдэгдчихсэн асуудал. Одоо нөгөөх Сүхбаатар аймаг Газар зүйн хүрээлэнгийн нөгөө аугаа судлаач Авирмэд энэ бид гурван дунд гэрээ байгуулагдаад, гэрээ зурагдчих юм бол мөнгө нь бэлэн байж байгаа.

 **М.Зоригт:** -Гэрээ нь хэзээ батлагдах вэ.

 **Г.Чулуунбат:** -Гэрээ нь Авирмэдийг олж уулзаж чадахгүй байна л даа. Тэрнээс биш Сүхбаатар аймгийнх нь бол та тэрэнтэй уулзаад өөр танд бол тендер зарлаад шалгаруулаад байх шаардлага байхгүй. Тэрүүгээрээ тэгж.

 **Г.Баярсайхан:** -Дэмбэрэл гишүүний асуултад хариулъя Сангийн яам, Эдийн засгийн хөгжлийн яам.

 **О.Бат-Эрдэнэ:** -Эдийн засгийн хөгжлийн яамны Хөрөнгө оруулалтын нэгдсэн бодлогын хэлтэс Бат-Эрдэнэ.

 2014 оны хөрөнгө оруулалтын төлөвлөгөөг нийтдээ төсвийн хязгаарт багтаагаад төсвийн ерөнхийлөн захирагчдын захиалгынх нь дагуу бол одоо Засгийн газраар хэд хэдэн удаа хэлэлцээд Их Хуралд өргөн барьсан. Энэ дундаа Байгаль орчин, ногоон хөгжлийн сайдын төсвийн багцын хөрөнгө оруулалтын зардлыг 8.5 тэрбум төгрөгөөр хөрөнгө оруулалтын зардлыг баталсан. Энэ дотроо бол хөрөнгийн зардал, тоног төхөөрөмж, их засвар гэж ингэж технологийн бүтцийн хувьд нь бол ангилж байгаа.

 Ер нь бол одоо их засвар, тоног төхөөрөмж, барилга байгууламжийг барих ийм технологийн бүтцээр бол жил болгон Их Хурлын жагсаалтыг баталдаг хуультай. Тэгээд энэ хэрэгцээгээ бол одоо төсвийн ерөнхийлөн захирагчид тодорхойлж ирүүлдэг. Энэ асуудлуудыг нь бол Эдийн засгийн хөгжлийн яаман дээр боловсруулж, нэгтгээд ингээд өргөн барьдаг журамтай.

 Тэгээд энэ хүрээнд бол барилга байгууламж дээрээ бол нийтдээ 5.1 тэрбум төгрөг, их засварын зардалд бол 800 сая төгрөг, сайдын багцын тоног төхөөрөмжийн нийт зардлыг 2.5 тэрбум төгрөгөөр баталсан.

 **С.Дэмбэрэл:** -Наадахыг чинь би мэднэ. Би асуугаад байна шүү дээ. Ногоон хөгжилд нь яг хэдийг юм, байгаль орчинд нь яг хэдийг юм.

 **О.Бат-Эрдэнэ:** -Тэгэхээр энийг бол төсвийн ерөнхийлөн захирагчдаас асуух ёстой. Бодлогын хүрээндээ одоо төрийн бодлогын баримт бичгээ дагуулаад энийгээ яаж тодорхойлж байгааг бол төсвийн ерөнхийлөн захирагчид бол тодорхойлох ёстой. Ирүүлсэн хөрөнгийн зардлуудын энэ хүрээнд нь бол нэгтгээд боловсруулаад өргөн барьдаг журамтай.

 Ер нь Дэмбэрэл гишүүний Байнгын хороодууд дээр хэлж байгаа таны саналыг бол бид анхааралдаа тусгаж байгаа л даа. Ерөнхийдөө эдийн засгийн үр ашиг, нийгмийн ач холбогдлуудаар нь бол эрэмбэлэх ёстой, дүгнэх ёстой, тооцох ёстой гэж. Ер нь өнөөдрийг хүртэл бол манай хөрөнгө оруулалтын тогтолцооны хүрээнд энийгээ ингэж ангилж, шинэчилж чаддаггүй явж ирсэн. Энэ нь бол цаанаа олон хүчин зүйлтэй холбоотой.

 Ер нь өнөөдөр ч гэсэн Засгийн газар Их Хуралд төсвийн төслөө өргөн барихдаа нийтдээ энэ төсөл арга хэмжээнүүдийг бол Их Хурал дээрээ нэлээн нарийн ярих ёстой гэдгийг Ерөнхий сайд илтгэлдээ дурдаж ингэж хэлэлцэж байгаа гэж ингэж ойлгож байгаа.

 **С.Дэмбэрэл:** -За больё. Хүмүүс хариулж,.. асуултаа татаж авлаа.

 **Г.Баярсайхан:** -Асуултаа татаж авлаа. Болорчулуун гишүүн.

 **Х.Болорчулуун:** -Байгаль орчны яамныхнаас асууя. Энэ одоо үүл дуудаж бороо оруулдаг төхөөрөмжийг 2014 онд хэдэн газар зоохоор төлөвлөсөн бэ. Миний ерөнхий мэдээлэл бол эдийн засгийн ач холбогдолтой газар биш энд тэнд бас ингээд Хустайн нуруунд, энд тэнд ингээд нэлээн тавьсан сураг байсан. Жишээлбэл Дорнодын Халх гол гэхэд одоо тэнд 20 гаруй мянган га-д тариа тарьж байна. Цаад талд нь ердөө залгаа нэг 10-аадхан км-т хятадууд яг тийм газрын үүл дууддаг, бороо оруулдаг төхөөрөмж тавьчихаад ажиллуулаад байдаг, наад талд нь манайх байхгүй ээ гээд ингээд тэндээс ажиллаж байгаа хүмүүс их ирдэг л дээ.

 Тэгэхээр Дорнодын Халх голд тавих талаар ер нь төсөл дээр суусан уу, Оюун сайд бол ер нь суулганаа гэж ярьж байсан. Энийг асууя.

 Ер нь өөр тэгж эдийн засгаа булаацалддаг тийм район бол байхгүй л дээ Монгол Улсын энэ хятадтай тойрсон бүсүүдийг харахад бол. Түүнээс гадна энэ агаарын бохирдлыг бууруулах сан гэж одоо 3 жил ажиллалаа. Тэгээд агаарын бохирдол ер нь буурч байгаа юм байна уу. Энэ хэдэн хувийн ахиц гарсан юм, энэ хүнд металь энэ метаны азот, хүхрийн хүчлийн хий ер нь хэдэн хувь буурсан юм бэ. НҮБ-аас Монголд төртэй Улаанбаатарт одоо 2 жилээс дээш НҮБ-ын ажилтныг ажиллуулахгүй байх тогтоол гарсан байна шүү дээ. Энэ талаар Цэвэр агаар сангийнхан бас хариулт хэлээч ээ гэж хүсэж байна.

 **Г.Баярсайхан:** -Булган хариулах уу, хэн хариулах вэ.

 **Т.Булган:** -Ер нь цаг агаарт зориудаар нөлөөлөх үйл ажиллагааг дэмжих энэ ажил маань бол яг орон нутгийн төсөвт байгууллагад бол тодорхой хэмжээгээр урсгал зардал нь бол суугаад явчихсан байгаа. Өнгөрсөн жилүүдэд орон нутагт тэр техникийн баазыг нь бэхжүүлэх талаар нэлээн ажил хийгдсэн.

 Тухайлбал аймгуудад бол тэр зориудаар нөлөөлөх үйл ажиллагааг явуулах байнгын экспедицүүдийн тоног төхөөрөмжөөр бол хангасан байгаа. Тэгэхээр ирэх жил бол тэдгээр экспедицүүдийг одоо нөгөө зарцуулгын материал одоо тэр буудах сум хэрэгслээр хангах юм урсгал зардалдаа төлөвлөгдсөн байгаа.

 **Х.Болорчулуун:** -Тэр төхөөрөмж нь бол урсгал зардалдаа.

 **Т.Булган:** -Ороод өмнө нь тоноглогдчихсон байгаа. Дорнод аймгийн төв дээр. Ус цаг уур, орчны шинжилгээний газар гэж байгаа шүү дээ. Тэрэн дээр бол байнгын ажиллагаатай тийм зуны хугацаанд бол ажиллах экспедиц.

 **Г.Баярсайхан:** -Товчхон тодорхой хариулъя. Яг Халх гол асуугаад байна шүү дээ.

 **Т.Булган:** -Яг Халх гол дээр бол байхгүй. Тэгэхдээ аймгийн экспедиц бол газар тариалангийн бүсэд ажиллана шүү дээ яг зуны улиралд. Газрын генератор уу. Газрын генератор бол дараа жил төлөвлөгдсөн юм байхгүй байгаа.

 **Г.Баярсайхан:** -Явуулын бол шаардлагатай үед очоод нөлөөлж болно шүү дээ тийм ээ.

 **Т.Булган:** -Тийм, зориудын тоног төхөөрөмж нь илүү үр ашигтай гэж бас тодорхой хэмжээний үнэлгээ гарсан л даа.

 **Г.Баярсайхан:** -Оюун сайд аа. Манай Болорчулуун гишүүний ярьж байгаа бас чухал зүйл ярьж байна шүү. Эдийн засгийн ач холбогдолтой одоо жишээлбэл газар тариалангийн гол районоос болж байгаа Халх гол суманд тэр газрын генераторын асуудал ярьж байна шүү байнгын. Гишүүд асуулт. Та асуусан шүү дээ түрүүн. Агаарын бохирдлын талаар Оюун сайд хариулъя.

 **С.Оюун:** -Агаарын бохирдол буурсан уу гэж үү.

 **Г.Баярсайхан:** -Одоо яг бодитой баримт.

 **С.Оюун:** -Өнгөрсөн өвлийн улиралд 2012-2013 оны өвлийн улиралд мянганы сорилын сан нийслэлийн агаарын чанарын албатай хамтраад тэрний өмнөх 2 жил тараасан 100 мянган зуух илүү шаталттай нөгөө сайн шаталттай зуух агаарын бохирдлыг бууруулахад нөлөөлсөн үү, үгүй юу гэдэг мониторинг судалгаа хийсэн. 6 сарын турш хийсэн байгаа. Өвлийн улиралд 6 биш, өвлийн улиралд 4 сарын турш хийсэн байгаа. Тэрний үр дүнгээ бол 9 сард танилцуулсан. Тэрний үр дүнгээ бол тэр сольсон 100 мянган зуухыг уламжлалт 100 мянган зуухтайгаа харьцуулах юм бол 68 хувиар 100 мянган зуухын хувьд бол буурсан.

 Гэхдээ Улаанбаатар хотын агаарын бохирдол бол 5-30 хувь, дунджаар 20 хувь буурсан. Яг тэр нь болохоор нийслэлийн агаарын чанарын алба агентлагийн хийсэн судалгаануудаар гарч ирсэн. Бид нар бас график юунуудыг нь явуулж болно. Яагаад тэр хоорондоо бол тэр тоонууд нийлж байгаа. Яагаад гэвэл нийт агаарын бохирдлын 60 хувийг манай гэр хорооллын зуухууд эзэлдэг байхгүй юу. 185 мянган гэр хорооллын айл байгаа. 185 мянган айлын 100 мянгыг нь солихоор тэр нэг 68 хувиар бууруулж байна гэж үзэхэд бол яг тэр 20 хувьтайгаа дүйцэж байгаа.

 Тэгэхээр мянганы сорилын сан нийслэлийн агаарын чанартай хийсэн тэр зуухууд дээр хийсэн мониторингийн судалгаа, манай нөгөө нэг цаг уурын орчны шинжилгээний агентлаг тэгээд Улаанбаатар хотод байдаг агаарын чанарын мониторингийн станцуудын мэдээ мэдээлэл хоорондоо бол нийцнэ. Гэхдээ 20 хувиар буурах нь бол ерөөсөө хангалттай бууралт бас биш Энхбаяр гишүүн ээ.

 Яагаад гэвэл та мэдэж байгаа нөгөө нарийн ширхэгтэй тоосонцор бол стандартын хэмжээнээс 500 гэдэг чинь бараг 10 дахин илүү байдаг байхгүй юу. Бохирдолттой. Тэгэхээр 20-хон хувиар буурлаа гээд бол ерөөсөө бас тийм сүрхий үр дүн бол үзүүлэхгүй байгаа. Гэхдээ сайн мэдээ нь юу вэ гэхээр сүүлийн 10 жилд жил болгон агаарын бохирдол нэмэгдэж байсан. Яагаад гэвэл орж ирж байгаа айлын тоо бас нэмэгдээд, анх удаа жаахан бууралттай ийм хандлага нь эхэлж байгаа. Удаан хугацаанд бол та ч гэсэн мэднэ. Түрүүчийн Засгийн газар дээр ч энэ агаарын бохирдлыг ярьж байсан.

 Урд талын Их Хурал дээр ч гэсэн бүтээн байгуулалт, их бүтээн байгуулалтын төлөвлөгөөн дээр харахад бол удаан хугацааны шийдэл нь бол гэр хороололд дулааныг шугам сүлжээг дэд бүтцийг нь хүргэх, одоо энэ хэсэгчилсэн төлөвлөгөө дулааны эх үүсвэрүүд бий болгоно гэж байна шүү дээ. Тэгж л шийдэхгүй бол богино хугацаанд зуух, түлш хоёр байгаа. Тэгэхдээ зуухаар бол богино хугацаанд тэртэй тэргүй хийх ёстой ажил.

 **Г.Баярсайхан:** -Оюун сайд товчхон хариулъя.

 **С.Оюун:** -Тэгэхээр энэ жил бол агаарын бохирдлын цэвэр агаар санд 31 тэрбум төгрөг төсөвлөгдөөд 2013 онд, сая төсвийн тодотголоор 29 болсон. Ирэх жилийн төсөвт бол 22 тэрбум төгрөг 2014 оны төсөвт бас сууж байгаа. Эдгээрийн дийлэнх 50 хувиас дээш нь бол энэ зуух солих татаасанд явж байгаа. Түлшин дээр бол та нар асуудлыг мэднэ. Түрүүчийн Засгийн газраас авахуулаад нөгөө сайжруулсан түлш, хагас коксожсон түлш үйлдвэр байгуулна гээд 10 гаруй тэрбум төгрөг суулгаад, тэр нь 2 дугаар цахилгаан станцаар гацчихсан байгаад байгаа шүү дээ.

 Тэр хэрэв гацахгүйгээр урагшлаад эхлэх юм бол хагас коксожсон түлш Улаанбаатар хотын хэрэглээний 3-ны 1-ийг хангахаар болох юм. Тэгэхдээ тэр бол анхнаасаа нөгөө жаахан хазгай мордсон гэгчээр лабораторид турьшсан юмыг үйлдвэрт туршаагүй юмыг 3, 4 жилийн өмнөөс батлаад ингээд шийдээд явуулчихсан байдаг. Тэгээд тэрнээсээ болоод нөгөө түлшээр хагас коксожсон түлшээр хангах асуудал бас ингээд удаашраад байгаа юм.

 Уг нь бол зуух түлш хоёр ингээд нийлэх юм бол ямар ч байсан тодорхой хувиар бол бас бууруулах богино хугацааны шийдэл. Удаан хугацаандаа бол гэр хорооллын дахин. Түрүүчийн 7 хоногт Азийн хөгжлийн банкны төслийг Бат-Үүл дарга танилцуулж байсан. Баянхошуу, Сэлбийн дэд төвийг байгуулаад, тэр дэд төвүүд дээр дулааны 5 эх үүсвэрийг шинээр бий болгоноо, тэр нь 20 мянган айлд дулаан нийлүүлэхээр дэд бүтцийг нь бий болгоноо гээд байгаа байхгүй юу.

 Тэгж байж энэ хэсэгчлэн шийдэхгүй бол тэгээд дулааныг нь айлуудад хүргэж өгөхгүй бол одоо зүгээр өөр ингээд өргөс авчихсан юм шиг шийдэл бол бас байхгүй л байгаа л даа.

 **Г.Баярсайхан:** -Гишүүд асуулт асууж дууслаа.

 **Ж.Энхбаяр:** -Дуусаагүй.

 **Г.Баярсайхан:** -Та хоёр дахиа асуухгүй шүү дээ.

 **Ж.Энхбаяр:** -Би ерөнхий асуусан.

 **Г.Баярсайхан:** -Ерөнхий нарийн гэж байхгүй шүү дээ. Та нэг л асууна. Эргүүлээд хоёр дахиа асууна гэж байхгүй шүү дээ.

 **Ж.Энхбаяр:** -Байлгүй яах юм.

 **Г.Баярсайхан:** -Дүрмэн дээр хаана юу байгаа юм бэ. За Дашдорж гишүүн асууя.

 **Ц.Дашдорж:** -Энд нэг ийм юм байна аа. Байгаль орчны сайдын багц дотор нэг төв байгуулах гэсэн тийм. Хөв цөөрөм байгуулах. Тэр хөв цөөрөм гээд нийт нэг 3 объектын нэр зоочихсон байна шүү дээ. 3 суманд байгуулнаа гээд.

 **С.Оюун:** -Булган тэр объектоо зоочихсон уу. 2 суманд зоочихсон уу.

 **Ц.Дашдорж:** -Тэгээд энийг нэг нэгээр нь задалж өгдөггүй юм уу.

 **Т.Булган:** -Энэ хоёр газар хөв цөөрөм байгуулахаар байгаа. Зураг төсөл нь батлагдчихсан.

 **Ц.Дашдорж:** -Аль аль хоёрт байгаа юм.

 **Т.Булган:** -Одоо энэ Хэнтий аймгийн Дэлгэрхаан сум, Говь-Алтайн Цогт суманд.

 **Ц.Дашдорж:** -Цогт гэж байна уу. Тэгээд энэ хоёрт 300-гаа задлаач. Алинд нь хэдэн төгрөг орох юм, нөгөөдөхөд нь хэдэн цаас орох юм гэдэг нь тодорхой байхгүй бол болохгүй биз дээ нэгд.

 Хоёрдугаарт нь, ерөнхийдөө энэ төсвийн 2014 оны төсвийн төслийг хараад байхад нийт зардлын 14 орчим хувь, 15 орчим хувь нь бол ерөөсөө тоног төхөөрөмж, их засварын ажил гэсэн ийм дүн орж ирчхээд байгаа байхгүй юу даа. Тэгэхээр бол энэ зайлшгүй заавал тэр их засварын одоо янз бүрийн юмаа нэг хэмнээд, хэрэгцээ зүйлд нь зарцуулдаг эдийн засгийн үр ашгийг нь хардаг энэ хэлбэр эд нар гээд ингээд ярьж байна шүү дээ.

 Засгийн газар ч гэсэн түрүүн асуултад хариулахдаа хүртэл өөрсдөө бас л тэгж ярьж байна шүү дээ. Эдийн засгийн үр ашгийг хардаг энэ хэлбэр уруу энэ тогтолцоо уруу бид нар шилжих ёстой олон хүчин зүйлээс шалтгаалж байна аа гэж. Нэг хүчин зүйл нь бол ерөөсөө л энэ байхгүй юу даа. Тэгэхээр энэ дотроосоо бол эргэн нөхөгддөггүй нэгд.

 Хоёрдугаарт нь бол тэр машин, энэ чинь ерөөсөө гуравхан юм л зарцуулагдаж байна шүү ээ. Тавилга авах, машин авах, байрны их засварын ажил гэсэн ийм нэг гурав, дөрөвхөн юманд л асуудал комьютержуулах. Эд нарыгаа тэвчээд өнгөрчихвөл болдоггүй юм уу. Тэгэх юм бол нэлээн хэдэн төгрөгний эх үүсвэрүүд гарч ирээд бололцоо бол байна шүү дээ тийм ээ.

 Тэгэхээр Байнгын хорооны дарга, Байнгын хорооны гишүүдэд ер нь хэдүүлээ нэг ийм санал гаргаад, энийг нь хасаж оруулж ирээд, сайдынх нь багц дотор нь эргүүлээд, энэ тойргийн чиглэлдээ хөрөнгө оруулалт болгож оруулах асуудал дээр хэдүүлээ нэг санал нийлээд, зарчмын зөрүүтэй саналыг хураалгаад, ингээд цаашаа явбал яасан юм бэ. Би бол тэгж л ойлгоод байна.

 **Г.Баярсайхан:** -Ойлголоо таны асуултыг. Оюун гишүүн.

 **С.Оюун:** -Оруулж байгаагийн хувьд Засгийн газраас оруулж байгаа учраас манай яамны төв яамны оффисын засварт ганц ч төгрөг батлахгүй байж болноо. Тэрийг бол би дэмжинэ. Бид нарын энэ тоног төхөөрөмж гээд байгаа нь болохоор байгаль хамгаалагч нар тусгай хамгаалалттай газар нутгийн захиргаад, тэгээд яг нөгөө уулын аманд байгаа хүмүүстээ мотоцикль, фургон авах, тэд нарын засвар л явж байгаа.

 Тэгэхээр би одоо ирэх жил яамны юмыг бол тэртэй тэргүй манай яам нэг их сүртэй царайлаг ч бас биш л дээ. Одоо цаашдаа бол царайлаг тансаг болох сонирхол алга. Тэгээд тэр бол одоо жишээлбэл маргааш бид нар яг байгаль хамгаалагч нартаа мотоцикль фургон бол тараах гэж байгаа. Байгаль хамгаалагч нарт. Энэ жилийн төсвөөс. Бид нар бол тэгэхээр яг байгаль хамгаалагч орон нутагтаа байгаа, ажиллаж байгаа их том га газар хариуцдаг, маш хэцүү ажил. ТЭЗҮ 2-оор 330 мянган төгрөгөөр цалинждаг, аягүй хэцүү ажилтай хүмүүс байдаг.

 Өнгөрсөн 7 хоногт бид нар 350 байгаль хамгаалагч нарыг цуглуулсан. Тэгэхээр энэ дээр та нар тэр мотоциклийг... гол нь тоног төхөөрөмж дээр тийм л юм явж байгаа шүү. Харин бүгдээрээ л орон нутагт явна гэж байгаа байхгүй юу. Ер нь ихэнхдээ л бид нар орон нутагт. Энэ жил жишээлбэл бид нар яамандаа ганц ч машин шинээр аваагүй. Мотоцикль фургон орон нутагт л явуулж байгаа шүү.

 Тэгээд та нар харин орон нутгаас манай тэр тусгай хамгаалалттай, эсвэл тэр байгаль орчны юун дээр мотоцикль, фургон эд нар өгөөч гэх юм бол бид нар харин 2 гараараа дэмжинэ.

 **Г.Баярсайхан:** -Арвин гишүүн асууя.

 **Д.Арвин:** -Энэ өнгөрсөн төсөвт суулгачихсан байсан. Ер нь Монгол Улсын хэмжээнд сүүлийн үед юмны үнэ маш их нэмэгдэж байгааг та бүхэн мэдэж байгаа. Тэгээд үүнтэй холбогдуулаад Хөдөө аж ахуйн яам маш сайхан бодлого барьсан. Яагаад гэвэл хүнсний ногоонуудаа зоорилох зоорь, мах гээд. Энэ олон зоориудыг одоо энэ жил ерөөсөө яваагүй ээ. Тэгэхээр энэ хөрөнгө мөнгө одоо юунаас болоод зогсчихов, яагаад шалгалт орчихов. Тэгээд одоо ингээд энэ жил чинь дууслаа шүү дээ.

 Тэгээд энэ жил дуусч байхад одоо энэ 2013 оны тавигдсан зүйлүүд ерөөсөө огт хийгдсэнгүй. Тэгээд энэ одоо хэзээ хийгдэх юм. Юунаас болоод гацчихав. Энэ талаас энийг л асуух гэсэн юм.

 **Х.Туваан:** -Хөдөө аж ахуйн дэд сайд. Арвин гишүүний асуултад хариулъя. Энэ жил зоорин дээр Монголбанктай зоорийн аж ахуйг дэмжих хөтөлбөрийн хүрээнд нэг 40 мянган тонн зоорийг нэмэгдүүлэхээр хувийн хэвшилтэй, хөнгөлөлттэй зээлийн хүрээнд хэрэгжүүлэхээр явж байсан. Тэгээд энэ гэрээ юмнууд нь бол хийгдээд, яаман дээрээс гарчихсан. Хувийн хэвшлийн аж ахуйн нэгжүүд нь бол өөрсдөд байгаа, өөрсдөөс гаргах хөрөнгөөрөө бол энэ зоорь агуулахуудаа бариад явчихсан.

 Монголбанкин дээр нэг Их Хурлын ажлын хэсэгтэй холбоотой нэг шалгалттай холбоотой нэг түр Монголбанкны үйл ажиллагаа зогсчихсон байгаа. Тэгээд энэ ажлын хэсгийн дүгнэлт одоо гарчихвал энэ ажил цаашаа үргэлжлээд явагдана.

 **Д.Арвин:** -Баярсайхан даргаа, энэ юу юм уу. Манай Байнгын хорооноос энэ аягүй маш олон улсууд гомдол нэхээд байгаа бизнесүүд. Тэгээд энийг манай Байнгын хорооноос ажлын хэсэг гаргаад, энэ ажлыг зогсоочихов уу гэж. Энэ бол Монгол Улсын өөрийнх нь хөгжил, иргэдийн амьдралд маш хэрэгтэй шүү дээ.

 Би бол энийг бараг энэ гаднаас нөгөө бизнес шууд оруулж ирдэг том юунууд л энийг зориуд зохион байгуулалттай, ер нь Монгол Улсыг сүүлийн 10 жилд … Их Хурлын бодлогод ороод л, үндэсний үйлдвэрлэгчдийн юмыг хийх болохоор зогсоодог, гаднаас шууд орж ирэх гэж байгаа одоо ногоогоо энэ хавар бол ногоо зоорилуулсангүй шүү дээ энэ бол. Гутлын үйлдвэр хийхээрээ гаднын гутлыг өмсүүлэх гээд, үйлдвэрийг нь баталж өгдөггүй.

 Монгол ногоогоо жилийн жилд зоорильё гэхээр хийдэггүй, ингээд хамаг ажлыг нь зогсоодог. Тэгээд Их Хурлаас ийм томилсон гэж байгаа. Энэ одоо арай дэндүү. Дэмбэрэл гишүүн томилсон ийм юм.

 Одоо энэ бол гадаадын компаниудын үйл ажиллагаа Улсын Их Хурлын бодлогод оруулчихсан, бүх үндэсний компаниудын ажлыг зогсоож байгаа ийм бодлого явж байгааг Баярсайхан сайд аа, Баярсайхан даргаа, энэ одоо ямар учиртай юм бэ. Би энийг Байнгын хороон дээр асуучихъя гэж байгаа юм.

 **Г.Баярсайхан:** -Анхааралдаа авъя.

 **Д.Арвин:** -Та нар хэнээс асуугаад байгаа гэж. Бөөн бизнесүүд гаднын хүчээр монголын үндэсний дотоодын үйлдвэрлэлийг зогсоосон том бодлого яваад байна шүү дээ та нар. Тэгээд та нар энийгээ мэдэрч байх хэрэгтэй шүү дээ. Харин тэгээд манай Байнгын хороо өөрсдөө энэ ажлыг нь явуул л даа.

 Өнгөрсөн жилийг чинь энэ жилийнхээ, ирэх жилийнхээ төсвийг хийж байна. Гэтэл одоо энэ өнгөрсөн жилийн төсөв чинь зогсчихсон сууж байна шүү дээ. Тэгээд дандаа үндэсний үйлдвэрлэгчдээ дэмжсэн юмыг ингээд хаагаад боочихсон. Энэ бол маш том мафи одоо ингэж орж үндэсний үйлдвэрлэгчдийг зогсоож, тэгээд одоо гаднын шууд наймаачдыг дэмжсэн ийм бодлогыг монголын төр явуулаад байгааг манай Байнгын хороо анхааралдаа авах хэрэгтэй.

 Энэ жил жилийн жилд явдаг ийм бодлого. Тэр өндгөн дээр ч тэр, сүүн дээр ч тэр дандаа ингэж Их Хурлын гишүүдээр дамжиж ийм муухай бодлого орж ирдэг. Яагаад гэвэл манай Баянзүрх дүүрэг бол 300 гаруй мянган хүн амтай, маш их олон хүнсний ногоо тарьж, өөрсдийгөө одоо ногоогоор гэсэн ийм том зорилт яангуут хэдэн зоориуд болох болтол аваачаад одоо бүгдийг нь зогсоочихсон. Харин тэгээд л энийг чинь Их Хурлын гишүүд шалгана гээд зогсоочихоод байна шүү дээ. Одоо энийгээ яагаад энийг шалгах болж, энэ төслийг зогсоосон юм өнгөрсөн жилийн одоо энэ.

 Тэгээд бид нар төсөв батлаад ямар нэмэр байдаг юм. Төсөв батлаад өөрсдөө тэрийг зогсоогоод байдаг ийм Их Хурал байдаг юм уу. Тэгэхэд ард түмэн одоо юу гэж байна вэ гэхээр ерөөсөө үндэснийхээ үйлдвэрлэгчдийг дэмжихгүй гээд. Тэгээд ирэх жилийнхээ төсвийг бид өнөөдөр баталж өмнөх жилийнхээ төсвийг Их Хурал нь өөрөө зогсоочхоод, гишүүд нь зогсоочхоод одоо ингээд суугааг юу гэж үзэх юм.

 Одоо манай Их Хурлын, одоо наад Дэмбэрэл гишүүн тэргүүтэй улсууд шалгана гээд тэр ажлыг зогсоочхож байгаа байхгүй юу. Тэгээд ер нь ярих хэрэгтэй шүү дээ. Энэ чинь бол гадаадын энэ том бүлэглэлийн үгээр одоо гадаадын ногоон хоолыг …

 **Г.Баярсайхан:** -Арвин гишүүн ээ, ерөнхийдөө таны ярьж байгаа саналыг бас анхааралдаа авъя тийм. Дэмбэрэл гишүүнтэй нэг их хамаагүй байх аа. Та Монголбанкин дээр ажлын хэсэг ахалж байгаа биз дээ.

 **С.Дэмбэрэл:** -Юу яриад байгаа юм бэ дээ би одоо ойлгохгүй байна л даа. Би энэ надад ерөөсөө хамаа байхгүй. Харин тэр ч байтугай органик монгол гээд энэ хөдөлгөөнийг 5 жил үүсгээд олон ард түмнээр ногоо тариулаад одоо хичнээн мянган энэний чинь бүр эх үүсвэрийнх нь эзэн хүн сууж байна. Тэгээд одоо би наадахыг чинь ерөөсөө мэдэхгүй юм Арвин аа.

 **Г.Баярсайхан:** -Туваан сайд аа, Арвин гишүүний ярьж байгаа асуултад хариулъя. Арвин гишүүн ээ, одоо та болоо.

 **Х.Туваан:** -Арвин гишүүний асуулт нь бол Монголбанкнаас хэрэгжүүлсэн нөгөө зоорийн аж ахуйг дэмжих, үнэ тогтворжуулах дэд хөтөлбөрийн хүрээтэй холбоотой юм байх шиг байна. Тэгээд энийг бол Их Хурлаас ажлын хэсэг ажиллаад, одоо дүгнэлт нь гараад энэ ажил цаашаа явнаа гэсэн мэдээллүүд надад өгсөн байгаа.

 Ер нь бол Монголбанкны үйл ажиллагаа болон энэ хэрэгжүүлсэн үнэ тогтворжуулах дэд хөтөлбөрүүдтэй холбоотой ажлын хэсэг гарч шалгалт орсон. Тэгээд энэ бол хэсэг нь ороод дуусаад, дүгнэлт.

 **Д.Арвин:** -Одоо өвөл болчихсон юм чинь зоорио …

 **Х.Туваан:** -Ажлын хэсгийнхэн бол өөрсдийнхөө гаргах хөрөнгө оруулалтаараа.

 **С.Дэмбэрэл:** -Ажлын хэсгийн зүгээс ямарваа нэгэн байдлаар энэ хөтөлбөрийг одоо дэд хөтөлбөрүүдийг зогсоо гэж огт тийм үүрэг өгөөгүй, үүрэг өгөх эрх ч байхгүй. Тийм учраас зүгээр Монголбанк л яасан гэсэн ийм юм байхгүй шүү.

 **Г.Бярсайхан:** -Арвин гишүүн ээ, за таны ярьсан яриаг ойлголоо. Гишүүд ээ жаахан дуугаа аядая. Монголбанкин дээр манай Дэмбэрэл гишүүний ахалж байгаа ажлын хэсэг ажиллаж байгаа. Дэмбэрэл гишүүний ажлын хэсгээс таны ярьж байгаа төсөл хөтөлбөрүүдийг ямарваа нэгэн байдлаар зогсоох ийм зүйл ерөөсөө явагдаагүй. Зүгээр Монголбанк шалгалт орж ирсэн учраас ажлын хэсэг ажиллаж байгаа учраас зүгээр зарим ажлууд давхардаад, жаахан удааширсан тал байгаа гэж ойлгож байгаа.

 Түүнээс биш яг бодлогоор Их Хурлын гишүүд төрөөс бид нар бодлого гаргаад дэмжээд явж байгаа зүйлийг зогсоосон асуудал албан ёсоор би танд байхгүй гэдгийг хэлье. Бат-Эрдэнэ гишүүн асуултаа асууя.

 **Б.Бат-Эрдэнэ:** -Их баярлалаа та бүхэндээ. Энэ өдрийн оройн мэндийг дахиад хүргэе. Тэгээд надад нэг 3 асуулт байна. Нэгдүгээрт бол, энэ Үйлдвэр, хөдөө аж ахуйн сайдын 2014 оны төсвийн танилцуулга ирүүлсэн байна л даа. Энэ 2014 оны төсвийн зарлага 2013 онд батлагдсан төсөвтэй харьцуулах юм бол 36.7 хувиар буюу 102.6 тэрбум төгрөгөөр буурсан үзүүлэлттэй байна аа гэж байна. Энэ яагаад ингэж буурч байгаа юм бэ.

 Тэгтэл нийт урсгал зардал болохоор нэмэгдээд явсан байна. Тухайлах юм бол 2013 оны батлагдсан төсвөөс 118.6 тэрбум төгрөгөөр нэмэгдсэн үзүүлэлттэй. Мөн одоо татаас ба урсгал шилжүүлгийн зардлыг 86.6 тэрбум төгрөгөөр төсөвлөсөн нь бол 2013 оны төсөвтэй харьцуулахад 26.7 хувиар буюу 18.2 тэрбум төгрөг нэмэгдсэн үзүүлэлттэй байх юм. Энэ танилцуулган дээр дурдсанаар.

 Ингээд цаашлах юм бол 2 дугаар асуулт бол монголын төрөөс батлагдсан бас одоо хоёр ч Их Хурал дамжиж баталж, тэгээд тодорхой үр дүн гарсан Атрын 3 дугаар аян, Монгол мал хөтөлбөр, жижиг, дунд үйлдвэрлэлийг хөгжүүлэх энэ хөтөлбөр зорилтууд маань одоо бол нэг тийм зогсолтын байдалд болчихлоо гэж ингэж харагдаад байгаа юм. Ер нь иргэд олон түмний зүгээс ингэж үзэж байна.

 Тэгээд энэ ажлын одоо нөгөө харьяа байгууллагууд нь өөр яаманд шилжүүлсэн. Тухайлбал жижиг, дунд үйлдвэрлэлийг Хөдөлмөрийн яаманд шилжүүлсэн, мөн одоо энэ Монгол мал хөтөлбөр бол ерөөсөө одоо унтаа байдалд орчихлоо.

 Тэгэхээр монголын эдийн засгийн үндэс болсон монгол түмнийг энэ үе үедээ тэжээж тэтгэж ирсэн эдийн засгийн гол тулгуур энэ салбар мал аж ахуй уруугаа жаахан хандсан бодлого та нарын энэ жил төсөвт юу төсөвлөж байгаа юм бэ.

 Ерөнхийдөө одоо энэ Үйлдвэр, хөдөө аж ахуй гээд ингээд их том хэмжээнд, том аж үйлдвэрийн том аж үйлдвэрийн паркуудыг байгуулах энэ уриан дор хөдөө аж ахуй, газар тариалан уруу хандсан бодлого маань жаахан орхигдоод байна уу.

 Та нар минь одоо энэ төсөв дээр өнөөдөр л одоо энэ зоригтойхон юмаа танилцуулж, төсөв хөрөнгөө одоо шийдүүлж авах хэрэгтэй энэ харьяа Байнгын хороод чинь энд өнөөдөр хуралдаж байна. Улсын Их Хурал болоод Улсын Их Хурлын гишүүн бүрэн эрхийнхээ хэмжээд бол энэ хөрөнгө мөнгөн дээр нэлээн анхаарал тавих байх аа гэж Байнгын хорооныхоо гишүүдэд би уриалж байгаа юмаа.

 Хоёрдугаарт бол нэг их чухал юм энэ байгаль орчны эрсдэл, ялангуяа энэ цаг уурын өөрчлөлттэй холбоотойгоор энэ газрын гадаргынхаа усыг бүр шинжлэх ухааны үндэслэлтэй тооцоо судалгаан дээр үндэслэж байж хуримтлуулмаар байгаа юм л да. Тэгэхгүй одоо цаанаа өөр зориулалттай уул уурхайн шороо угаах зориулалттайгаар нэг газраас нь таслаад хөдөлгөнө гэвэл болохгүй байгаа юм. Эрхийг нь ч хамгаалах хэрэгтэй, бүрэн одоо сав дагуу нь менежмент хийж ус хуримтлуулах энэ ажлыг хиймээр байгаа юм.

 Зөвхөн зүгээр гол мөрний сав дагуу биш ерөөсөө одоо бороо цасны усыг энд тэнд хуримтлуулдаг тийм ээ. Хүн малын ундаа болсон тойрон бүрд уснууд гэдэг шиг ийм тогтоол уснуудыг бий болгох ажил одоо хөв байгуулна гэж ярьдаг шүү дээ. Тэгээд энэ ажил маань бас одоо Байгаль орчны яам, Хөдөө аж ахуйн яам хоёрын хооронд хаягдчихаад, энэ дээр ямар нэгэн хөрөнгө мөнгө төсөвлөж өгөхгүй ингээд хаягдчихаад байна аа. Энэ одоо аль яаман дээр байна.

 Нэг талд нь бүр гаргаад, дорвитойхон одоо улс орон даяар нэг ажил өрнүүлмээр байгаа юм. Энэ 3 асуултад нэг хариулж өгөөч ээ. Баярлалаа.

 **Г.Баярсайхан:** -Туваан сайд, дараа нь Оюун сайд.

 **Х.Туваан:** -Бат-Эрдэнэ гишүүний асуултад хариулъя. Үйлдвэр, хөдөө аж ахуйн салбарын 2014 оны нийт төсвийг бид нар 390 тэрбум төгрөг, үүнээс урсгал зардалд 226.8, хөрөнгө оруулалт нь 163.1 тэрбум төгрөг төсөвлөөд Сангийн яам, Эдийн засгийн хөгжлийн яаманд урьдчилсан байдлаар хүргүүлсэн. Тэгээд эндээс бол одоо төсвийн бүрдүүлэлт хүндрэлтэй байгаатай холбогдож хасагдаад, нийт төсвийг 179.9 тэрбум төгрөгөөр батлахаар одоо Их Хуралд оруулж байгаа.

 Үүнээс урсгал зардалд бол 128.3 тэрбум, хөрөнгө оруулалт нь 51.6 тэрбумаар ингэж хянагдаад одоо явж байгаа. Түрүүний тэр хоёр дахь асуултад байгаа тэр Атрын 3 дугаар аян, Монгол мал, жижиг, дунд үйлдвэрийг дэмжих хөтөлбөрүүд дээр бол жижиг, дунд үйлдвэрийг дэмжих хөтөлбөр нь бол Хөдөлмөрийн яам уруу шилжсэн. Монгол мал хөтөлбөр дээр бол энэ жил нийтдээ салбарын хэмжээнд 63 тэрбум төгрөг төсөвлөгдөөд явж байгаа.

 Тэгээд тийм буурснаар явж байгаа. Харин өнгөрсөн жилийн төсөвтэй харьцуулсныг хэлчих манай.

 **Г.Баярсайхан:** -Оюун сайд, за Булган дарга.

 **Т.Булган:** -Хур тунадасны усыг хуримтлуулж, хөв цөөрөм байгуулах төсөл ирэх онд хоёр төслийг санхүүжүүлэхээр 300 сая төгрөгийг төсөвлөсөн байгаа.

 **С.Оюун:** -Зүгээр гадаргуу ус хуримтлуулах дээр Туул гол дээр усан сан байгуулах төслийг концессын жагсаалтанд оруулсан. Эдийн засгийн яамтай ярьж байгаад Засгийн газраар дэмжигдсэн. Концессын жагсаалт ямар ч байсан Туул голын, Туулын усан санг концессын жагсаалтаар зарлах юм ирэх жил. Одоохондоо концессоор л байгаад байгаа юм.

 **Б.Бат-Эрдэнэ:** -Одоо манай харьяа яамны 2 сайд манай Оюун сайд байж байна, Үйлдвэр, худалдааны дэд сайд байж байна. Та нар маань одоо зоригтойхон шиг үнэхээр одоо хэрэгцээ шаардлагатай байгаа хөрөнгө мөнгөө гаргаад, бид нар одоо хамаагүй санал гаргаад тийм үү, зарчмын зөрүүтэй санал гаргаад ингээд хөрөнгө мөнгөө батлуулж авахын төлөө бид нар яах хэрэгтэй.

 Тэгэхгүй бол одоо ингээд улсын төсөв хэцүү байна. Сангийн яам хумьчихсан боочихсон. Тэгээд хайрцаглачихаад, тэгээд тэрнээсээ гарч чадахгүй бол тэгээд л дахиад одоо буурсан үзүүлэлттэй. Нөгөө ажил маань хамгийн гол нь явагдахгүй. Бид нарыг хүлээхгүй шүү дээ. Тийм учраас энэ дээр гишүүд маань ч гэсэн дэмжих байх. Зоригтойхон юм хийгээд өгмөөр байгаа юм л даа.

 **Г.Баярсайхан:** -Манай Бат-Эрдэнэ гишүүн их чухал ажил хэрэгч санал гаргалаа. Тэгээд сайд нар бас юм бодно биз. Ж.Энхбаяр гишүүн.

 **Ж.Энхбаяр:** -Засгийн газар төсвөө өргөн барьчихсан. Яагаад Байнгын хороогоор орж байгаа, Байнгын хороо үндсэндээ бид нарын нөгөө гол нийгмийн шаардлага, улс төрийн бодлого нийлж байна уу гэдэг дээр л бид үгээ хэлнэ шүү дээ. Тэгээд хэдэн зүйл гараад байгаа юм.

 Сая Дэмбэрэл гишүүн асуугаад тэр ногоон хөгжил гэж юм байна уу гээд. Байхгүй, бараг энэ төсөв дээр байхгүй байгаа. Одоо нөгөө урт нэртэй хуулийн асуудал. Тэрний хил заагийн асуудал байна. Ирэх жил одоо энэ томоохон маргаан дагуулж байгаа асуудал. Тэртэй тэргүй бий болж байгаа. Гэтэл энийг одоо тэр хил заагийг нь тогтоох, янзлах, тэр байгалийн нөхөн төлбөр, хохирол, төлөх ямар ч нэг төгрөг ч байхгүй. Энэ яагаад орж ирэхгүй яваад байгаа юм.

 Тэгээд байгаль хамгаалах асуудал ингээд бид давхар хэдэн сангуудын асуудал яримаар байгаа юм. Тэр байгаль хамгаалах гэж ярьснаа тар мазаалайтай холбоотой юм байхгүй. Мазаалай гээд яриад байдаг. Хамгаалах хөрсөн дээр нэг үсэг ч байхгүй. Бас хөөрхөн 6 тэрбум төгрөг байгаа шүү дээ байгаль хамгаалах сан гээд.

 Цэвэр агаарын сан гээд байна. Нийт 500 хувь зөвшөөрөх хэмжээ хэтэрчихсэн. Үр дүнд нь нэг 20 хувь хэтэрлээ, 20 хувь багаслаа гээд 480 хууль болох юм байна л даа, зөвшөөрөгдөх хэмжээнээс хэтрэлт нь. Тэгээд үнэхээр үр дүнгийн нь ажлыг яах юм. Ахиад энэ 20, 30 тэрбумаар нь дахиад нэг юм хийх үү, зөв үү, буруу юу. Нэг талдаа зуух хийгээд яваад байдаг. Яагаад тэр нөгөө нэг түлшээ асуудлаа шийдэхгүй одоо хүртэл жил хагас болчихлоо хийсэнгүй.

 **С.Оюун:** -Харин түрүүчийн нөгөө 15 тэрбум төгрөг чинь.

 **Г.Баярсайхан:** -Оюун сайд аа,

 **Ж.Энхбаяр:** -Би асуугаадахъя. Тэрийг яагаад улс шийдэхгүй байна нэг талд нь.

 **С.Оюун:** -Яагаад гэвэл анхнаасаа буруу шийдвэр гаргачихсан байхгүй юу.

 **Ж.Энхбаяр:** -Ахиад шийд л дээ.

 **Г.Баярсайхан:** -Харилцан ярихгүй шүү. Эхлээд та асуултаа товчхон асуугаад дуусчих. Дараа нь хариулъя.

 **Ж.Энхбаяр:** -Яагаад энэ болохгүй байна. Тэр болохгүй болсон юм бол шинэ ямар хувилбар байна.

 **С.Оюун:** -Үр дүнгий нь хүлээж байгаа.

 **Ж.Энхбаяр:** -Ямар сайндаа Ерөнхий сайд чинь нүүрс савлаад зогсож байна шүү дээ. Их сайн зүйл гээд. Яаж агаарын бохирдол чинь буурах юм бэ. Тэгээд агаарын энэ сангаас асуумаар байна. Цэвэр агаарын сангаас. Тэр захирал гээд дарга гээд байсан хүн хэдэн тэрбумыг идсэн гэл үү, шоронд орсон сурагтай байсан. Тэр нөхөн төлөгдсөн үү, юу болов. Ингээд би сангуудтай холбоотой асуудлыг үргэлжлүүлье.

 Тариалан эрхлэлтийг дэмжих сан байгаа. Үр дүн юу байна аа. Бид одоо Байнгын хорооны дарга, манай Байнгын хороо бодлогын их том алдаа энэ жил гарч байгаа. Энэ жил Монгол Улс үр тариагаар хангаж чадахгүй, гурилын хэрэгцээг хангахгүй, импортоор авна. Яагаад гээч бодлогын алдаа. Үнэ тодорхой байгаагүй, зарлаагүй, аж ахуйн нэгжүүд харанхуй тарьсан, их юм тарихаас татгалзсан, өөр төрлийн ургамал сонгоод … Бодлогогүй яваад байна шүү дээ ойлгож байна уу.

 Арайхийж босгоод ирсэн нэг гурилаа хангадаг байдаг, алдаад эхэлчихсэн. Түрүүн Арвин гишүүн уурлаад байдаг. Төмс, нарийн ногоон дээр бас л бодлогын алдаа гараад эхэлчихсэн. Тэгэхээр Байнгын хороо гэдэг чинь энийг л ярих ёстой байхгүй юу. Энүүгээр Засгийн газрын оруулж ирснийг бид ингээд нам нам дамжаад талцаад явуулах биш шүү дээ. Засах юм байвал засаад, буцаах юм байвал буцаагаад Байнгын хороо шиг баймаар байна шүү дээ.

 Гурав, дөрвөн улс төр дамжиж хийгдлээ шүү дээ сонгууль дамжиж байгаль орчны асуудал чинь. Энэ уул уурхайн асуудал чинь. Энэ дээр юм байхгүй байгаль орчныг хамгаалах асуудал. Хаана байгаа юм. Одоо 2 Ногоон намын хүн нь байна, сайд нь байна. Яагаад энэ ажил явахгүй байгаа юм. Сонгууль болохоор л яриад байдаг. Хүн болгон ярьдаг сэдэв. Ажил нь байхгүй.

 **Г.Баярсайхан:** -Төсөвтэйгээ холбоотой зүйл асууна шүү. Төсөвтэйгээ холбоотой ярья.

 **Ж.Энхбаяр:** -Мал хамгаалах сангийн асуудал яриад байна. Төсөв дотор, сан чинь дандаа сангийн ажлууд байхгүй юу. Одоо хар л даа. Цэвэр агаарын сан гэхэд л одоо өнгөрсөн жил 30-аад тэрбум, энэ жил ахиад л 20 хэдэн тэрбум зарцуулна. Ахиад л 16 тэрбумаар зуух хийнэ л гэж байгаа байхгүй юу. Байгаль хамгаалахад 6 тэрбум, экологийн боловсрол хүмүүжүүлэх ажлыг дэмжинэ гээд ийм ажлууд. Асуугаад байгаа нь тэр л дээ. Байгаль хамгаалах гээд байгаа юм бол хамгаалах ёстой тэр жишээ нь Мазаалай гэдгийг чинь яагаад зарцуулдаггүй юм. Хамгаалах ёстой тэр урт нэртэй хууль хэрэгжүүлэх голын эх сан, ойн сангийн ажлууд яагаад хийгдэхгүй байна.

 Тариалан эрхлэлтийг дэмжих сан гээд энэ чинь үндсэндээ хичнээн зуун бараг тэрбумтай юм бэ дээ сан байдаг. Гэтэл яагаад тариалалт маань унаад байгаа юм, яагаад ажил нь явахгүй байгаа юм. Жижиг, дунд үйлдвэрийн сан гээд байна. 500 тэрбум төгрөг байна. Мэдэж байна уу бид нар ер нь. 430 хэдэн тэрбум төгрөг байна. Энэ ажил юу болоод байгаа юм. Энд яагаад Байнгын хороо анхаарлаа хандуулахгүй байгаа юм.

 Тэгээд хөрөнгө оруулалт гэдэг чинь жижигхэн шүү дээ энэ. Энэ хөрөнгө оруулалт гэдгийн цаана байгаа энэ сангуудыг яах юм. Манай одоо харьяалж байгаа яамд байгаа сангуудыг. Үр дүн нь юу болоод байгаа юм. Энэ дээр нэг бодлого гэж байна уу. Энийг л одоо сая Бат-Эрдэнэ гишүүн түрүүн асуудал хөндлөө шүү дээ. Энэ одоо 4 жилийн чинь 2 жил хагас нь, жил хагас өнгөрчихлөө.

 Хоёр дахь төсөв чинь одоо ингээд орох гэж байна. Ахиад бид нарт хоёрхон жил байна. Юу амжуулах юм. Амжих гээд байгаа улсын хэмжээнд томоохон юм байдаггүй. Нөгөө урд нь явж байсан атараа чинь байхгүй уначихаж байгаа юм. Монгол мал хөтөлбөр чинь байхгүй уначихаж байгаа юм. Явж байсан юмнууд чинь байхаа больчихоод, тэгээд өөр шинэ юм юу байна вэ гэхээр бас юм байхгүй.

 Тэгэхээр энэ дээр ядахдаа энэ Байнгын хорооны түвшинд энэ байгаль орчны чиглэлээр дорвитой юм хийгээдэхье л дээ. Асуудал байна уу байна. Энэ тариа ногооны чинь асуудал уначихаад байна босгоод ирье л дээ. Энэ дээр яагаад асуудлууд явахгүй байгаа юм.

 Тэгэхээр миний санал, ялангуяа энэ сангуудын асуудлыг тэгээд яах юм. Ингээд баталж өгөөд явуулах юм уу, эсвэл сангуудыг татаад нэгтгээд, ерөөсөө нэгдсэн том сан үүсгээд, шаардагдах хөрөнгө оруулалтыг нь тусгай жагсаалтаар батлах юм уу.

 Одоо жишээлбэл энэ сангууд дээр байгаа зардал чинь Улсын Их Хурлын гол бүрэн эрх бол бид төсвийг нэг бүрчлэн үг, үсэгчлэн баталдаг. Байхгүй. Багцаа багцаагаар яваад байна харж байна уу. Жижиг, дунд үйлдвэр хөгжүүлэх гээд байгаа юм. Ямар үйлдвэр хөгжүүлэх юм 500 тэрбумаар. Тохиръё л доо энэ дээр.

 **Г.Баярсайхан:** -Таны асуудал дуусав уу.

 **Ж.Энхбаяр:** -Жагсаалт нь байдаггүй. Юу хийх гээд байгаа нь байхгүй байгаа байхгүй юу.

 **Г.Баярсайхан:** -Оюун сайд аа байж бай. Эхлээд Хөдөө аж ахуйн яамнаас Туваан дэд сайд аа, газар тариалангийн салбарт гаднаас энэ жил ямар учир шалтгаантай будаа худалдаж авахаар болж байна. За газар тариалангийн салбар тариалалтын талбай хэмжээ буурсан гэж сая асуудал ярилаа. Та энэ талаар товч тодорхой.

 **Ж.Энхбаяр:** -Нэгдсэн тоо баримт худлаа гарч байхгүй юу.

 **Г.Баярсайхан:** -Тариалан эрхлэх сангийн үйл ажиллагааны талаар бас та товчхон мэдээлэл өгөөдөх өө.

 **Х.Туваан:** -Энхбаяр гишүүний асуултад хариулъя. Энэ жил нийтдээ нэг 279 орчим мянган га талбайд улаан буудай тарьсан. 8 сарын 23-нд улсын хэмжээнд ургацын улаан буудайн урьдчилсан баланс гараад 404 мянган тонн ургац хурааж авнаа гэдэг баланс гаргасан. Энэ 9 сар бол үндсэндээ цаг агаар тариалангийн салбарт маш их сөрөг буюу муугаар нөлөөлсөн ийм сар байсан. Өөрөөр хэлбэл бараг борооноос борооны хооронд 2 хоног, цаснаас цасны хооронд ургац хурааж авсан ийм хүйтэн сар байлаа.

 Энэ сард жилдээ ордог нийт хур тунадасны 3-ны 1-тэй тэнцэх хэмжээний хур тунадас газар тариалангийн бүс нутгуудаар орсон. Яг тариалангийн төв нутаг болох энэ Төв, Сэлэнгэ, Булган аймгийн Өвөрхангай, Архангай аймгуудын нутгаар 3-4 удаа 1-2 хоног үргэлжилсэн зарим газраа бүр 40 хүртэл см-ийн хэмжээтэй цас орсон. Энэ цас нойтон цас орсны улмаас тариа нэлээд хэмжээгээр налсан.

 Мөн одоо түрүү бол нойтон цасаа даахгүй тариа хар аяндаа цайрсан гэсэн эдгээр шалтгаануудаас болж ургацын баланс 9-10 хувиар унаж, яг одоо бэлэн бидэнд байгаа эцсийн тоо вариантаар 368 мянган тонн улаан буудай яг одоо гурилын хувьд тариалан эрхлэлтийг дэмжих сан компаниудын агуулахад байна.

 Тэгэхээр энэ жилийн төлөвлөсөн хэмжээнээс.

 **Ж.Энхбаяр:** -Надаа байгаа тоо бол өөр байна. 270 мянга гэж гарч байгаа.

 **Х.Туваан:** -Энэ бол баталгаатай тоо 368 мянга. Бид хэд бас бүх шугамаараа одоо хураан авсан үтрэмээс нь эхсүүлээд элеваторт хүргэх бүх газруудыг хөдөө аж ахуйн газруудтай нь нийлж баталгаажуулж авсан. Эндээс бол авсан ургацаас тодорхой хэмжээний ирэх оны үрэнд тодорхой хэмжээнийх нь тэжээлд тэгээд гурилын үйлдвэрүүдэд тэгээд мөн одоо спиртийн үйлдвэрлэлд бага зэрэг гэх мэтээр ингээд хуваагдаад явчихдаг аа.

 Тэгэхээр энэ жил бол нэг манай нийт одоо дотоодынхоо хэрэгцээг хангах гурилд бол 320 мянган цэвэр таваарын улаан буудай хэрэгтэйгээс бид хэдэд бол ойролцоогоор одоогийн байдлаар нэг 40-50 мянган тонн улаан буудай гурилын хэрэгцээнд дутахаар импортлохоор ийм тооцоо гарч байгаа.

 Тэгээд энэ цаг агаарын шалтгаанаас гадна мөн одоо жижиг аж ахуйн нэгжүүд хавар тариалахдаа том аж ахуйн нэгжүүдийг тарьж дууссаны дараа тарьдаг, өөрөөр хэлбэл оройтуулж тарьдаг.

 Намар хурааж авахдаа мөн техникийн нөгөө аж ахуйнуудыгаа дууссаны дараа техник хүлээж байж хурааж авдгаас болж энэ цасанд нэлээн даруулж, ургац энэ жилийн хувьд алдлаа. Харин улаан буудайн чанарын хувьд бол өнгөрсөн жилийнхээс хяруунд цохиулаагүй цавуулгийн хэмжээ бол харьцангуй өндөр. Шинэ ургацаас гарсан гурилын чанар бол маш сайн байгаа.

 Тариалан эрхлэлтийг дэмжих сангийн хувьд бол үйл ажиллагаагаа ерөнхийдөө бол урд үүсэж бий болсон үрүүдийг аж ахуйн нэгжүүдтэй нь нийлж барагдуулах, тэгээд энэ жилийн хувьд бол хаврын тариалалт, зуны уриншин дээр дизелийн түлшний дэмжлэгийг компаниудтай нефть импортлогч компаниудтай дамжуулан хийж өгч, намар улаан буудайгий нь буцааж авч, эргэж төлөх нөхцөлөөр авсан.

 Мөн одоо хор ...бас 30 хувийн урьдчилгаатай тариалан эрхлэгчиддээ өгч, эргээд намрынх нь улаан буудайгаас буцааж авах байдлаар авч, өрийг нь барагдуулах ийм үйл ажиллагаа явагдаж байгаа. Тэгээд энэ жил бол улаан буудай бас тодорхой хэмжээгээр ховор байсантай холбогдуулаад төлөвлөсөн хэмжээндээ улаан буудай авч чадаагүй. Нийтдээ сандаа бол 30 орчим мянган тонн улаан буудайн нөөц цуглуулж авсан ийм мэдээтэй байна.

 **Г.Баярсайхан:** -Тэр Монгол мал хөтөлбөрийн хэрэгжилтийн талаар асуусан шүү дээ. Тэрэнд нь хариул даа.

 **Ж.Энхбаяр:** -Би нэг үнэ асуугаад байгаа юм. Одоо дэлхийд байхгүй нэг ийм юм Монголд байгаад байгаа байхгүй юу. Одоо аливаа бизнес хийж байгаа хүн юм үйлдвэрлээд нэг зарах хүн нь тодорхой байдаг шүү дээ. Манай тариаланчдад мэдэхгүй, харанхуй тарьдаг. Засаг тариалалт дэмжих сан үнээ тодорхой болгодог. Та нараас төдөн төгрөгөөр авнаа гээд үнэ зарладаг. Тэрийг тариачид сонсоод юмаа тарих ёстой шүү дээ. Тийм байдаггүйгээс болоод улаан буудайн тариалалт тасралтгүй унаад байгаа юм. Энэ аягүй ноцтой.

 Одоо юу хийж байна вэ гэвэл хятадын зах зээлд нийлүүлэлтээ хятадын түүхий эдийн бааз болж хувирч байгаа байхгүй юу. Нөгөө тосны хэдэн төрлийн ургамлууд нь таригдаад, гурил болох биш гадагшаа л гараад байгаа юм. Огцом нэмэгдэж байгаа байхгүй юу. Хэдэн арав дахин нэмэгдээд байгаа байхгүй юу.

 **Г.Баярсайхан:** -Энэ улаан буудайн үнийг яагаад ингэж оройтож зарлаж байна вэ гэж байна. Улаан буудайн тариалалтын талбай буураад байна шүү дээ. Гадагшаа.

 **Ж.Энхбаяр:** -Тэгээд бодлогоор эндээс Байнгын хороо тогтоож чиг өгөхгүй бол эдний тариалан эрхлэлтийг дэмжих сан дампуу шүү дээ. Авахдаа үнэтэй авдаг, буцаагаад гурилын үйлдвэрүүдэд хямдхан өгдөг. Тонн тутмаас бараг нарийн яривал байна шүү дээ.

 **Г.Баярсайхан:** -Энхбаяр гишүүн, тодорхой ярилаа шүү дээ, та тодорхой асуулаа.

 **Ж.Энхбаяр:** -Тодорхой тооны аж ахуйн нэгжээс авдаг үйлдвэрийн эзэд нь тодорхой. Ашиг сонирхлын зөрчилтэй, сайдаасаа авахуулаад.

 **Г.Баярсайхан:** -За яг энэ асуудалд хариулчих.

 **Ж.Энхбаяр:** -Хүндрээд байгаа байхгүй юу. Ойлгож байна уу.

 **Х.Туваан:** -Улаан буудай тариалдаг улсын нэг ч аж ахуйн нэгж байхгүй. Бид нар бол улаан буудайн үнийг бол манай яам зарладаггүй. Тариалан эрхлэлтийг дэмжих сангийн захирал Үйлдвэр, хөдөө аж ахуйн сайдын тушаалаар өөрсдийн тавьсан, өгсөн дамжуулан зээлдүүлсэн зээлийнхээ өрөнд авах улаан буудайн үнийг тариалан эрхлэлтийг дэмжих сан зарладаг. Энэ зарласан үнэ нь гурил үйлдвэрлэгчид болон тариалан эрхлэгчдийн хооронд улаан буудай наймаалцах жишиг үнэ болж яваад тогтчихсон.

 Энэ жилийн хувьд гэхэд бид нарын одоо тариалан эрхлэлтийг дэмжих сангаас зарласан үнээр бол яваагүй. Улаан буудайн үнэ бол 360-380 мянган төгрөг хүртэл хэмжээгээр борлуулагдсан. Ер нь энэ үнийг бас жишиг болчхоод байдаг учраас бид нар эргээд улаан буудайн үнэ гурилын үнэнд шууд нөлөөлнө. Эргээд энэ нь ард түмний торонд орох гурилын үнэнд нөлөөлөх учраас бас нэлээн болгоомжтой, судалгаатай ханддаг ийм байдал байгаа.

 **Ж.Энхбаяр:** -Жишээлбэл төсөв дээр гурил дутна. Тэрийг хангах бодлого хэн хангах юм. Төсөв дээр сууж өгөх үү, өгөхгүй юу. Ямар эх үүсвэрээр шийдэх вэ. Нэлээн олон мянган тонноор гурил дутах нь тодорхой.

 Та нарын хураагаад байгаа гурилын чинь дийлэнх нь үйлдвэрлэлд тэнцэхгүй нь их бий. Спиртийн үйлдвэр тэжээл уруу их явна. Үсрээд нэг 270 мянган тонн гурилын үйлдвэрт тэнд таваарын буудай авч чадвал их юм. Тэрнээсээ ирэх жилийн тариалалтаа бодоод үрээ хасна. Яагаад гэвэл энэ салбар чинь бас гараа дүрээд 10 жил болсны хувьд мэдэж байна түүнийг.

 Монгол Улсын одоо тариалалтыг дэмжих санд нөөц байхгүй одоо. Яах вэ тэгээд. Төсөв дээр оруулж ирэх хэрэгтэй байхгүй юу. Төдөн тонныг гаднаас авнаа, мөнгө тусгаж өгөөч ээ гэж. Тэгвэл тэрийг чинь шийдэж өгөх гээд яриад байна шүү дээ. Та нар сайн сайхан байгаа юм шиг юм яриад байх юм. Эцсийн эцэст юу болох вэ. Үнэ өсөх нь тодорхой болж байгаа байхгүй юу. Ахиад гурилд татаас өгөх үү. Чадахгүй шүү дээ, валютын нөөц чинь дуусч байгааг мэдэж байна уу та нар.

 Байнгын хороо гэдэг чинь ийм юм ярьж төсөв ярьдаг учиртай гэж ойлгодог.

 **Г.Баярсайхан:** -Асуулт дууслаа. Та байж бай. Монгол мал хөтөлбөр өөр одоо бас сая Туваан сайд нэмж хариулах зүйл байна уу.

 **Х.Туваан:** -Монгол мал хөтөлбөр дээр бол энэ жил бол энэ хөтөлбөр бол үргэлжлээд явж байгаа. Энэ жилийн хэмжээнд бол ноднин Монгол мал хөтөлбөр дээр бол 51.1 тэрбум төгрөг тавигдаж явж байсан. Энэ жилийнхээр бол 63.4 тэрбум төгрөг энэ хөтөлбөрийн хүрээнд явж байгаа. Арьс ширний урамшуулал Улсын Их Хурлаар гаргасан тогтоол гарсантай холбогдуулаад энэ жил ирэх жилийн төсөв дээр 24 тэрбум төгрөг тавигдаад явж байгаа.

 **Г.Баярсайхан:** -Оюун сайд хариулъя.

 **С.Оюун:** -Энхбаяр гишүүний асуусан мазаалайгийн ч юм явж байгаа, урт нэртэй хуулийн хил заагийг тогтоох ч явж байгаа. Тэр нь шууд ингээд. Хүрнэ, яагаад вэ гэхээр таны асуугаад байгаа байгаль хамгаалах сан 6.1 тэрбум төгрөгтэй. Тэгээд тэрнээсээ бол ажлын төлөвлөгөө гараад энэ ажлууд хийгддэг. Урт нэртэй хууль уг нь бол 2012 оны 6 сард түрүүчийн Засгийн газраар 94 дүгээр тогтоолоор хил зааг нь тогтоогдчихсон гээд Энхбаяр даргаа, бүр шийдчихсэн гээд тэгж байсан. Гэтэл харамсалтай нь дахиж нягтлах хэрэгтэй болсон.

 500 сая төгрөг хэрэгтэй, бид нар энэ жил 250-ийг гаргаж байгаа. Байгаль хамгаалахаас, ирэх жил 250-ийг гаргаад ажлаа бол дуусганаа. Ер нь бол тусгай сангууд дээр таны асууж байгаа зүйл зүйтэй учраас Сангийн яаман дээр Улаан сайдын даргалсан ажлын хэсэг гараад энэ тусгай сангуудыг өөрчлөх хуулийн төслийг бэлэн болгочихсон, одоо Засгийн газар дээр өргөн барьж байгаа юм.

 Тусгай сангуудыг яг ирэх жил бол байгаль хамгаалах 6.1 гээд дараа нь төлөвлөгөөгөө гаргадаг биш улсын төсөв дээр нэг нэг бүр заалтаар нь оруулах тийм хуулийн өөрчлөлт явж байгаа. Тэрийг болохоор тусгай данс гэж явж байгаа Энхбаяр гишүүн ээ. Өөрөөр хэлбэл тусгай сангуудыг өөрчлөн байгуулах хуулийн төсөл явж байгаа. Тэртэй тэргүй Их Хурал би дэмжих байх гэж бодож байна.

 Ер нь бол тэр мазаалай, урт нэртэй хуулийг нягтлах энэ ажлууд бол дотор нь сууж байгаа. Ирэх жилийн төлөвлөгөөнд бас орно. Тэр Хүрэлсүхтэй холбоотой асуулаа. 2011 онд гаргасан тэр албан тушаалаа урвуулан ашиглах юмыг одоо шалгаж байгаа юм байна лээ шүү. 2011 оны асуудал юм байна лээ. Хууль хяналтынхны мэдээлснээр. Яг тэр нь бол хууль хяналтын байгууллагаас асуугаарай. Бид нар мөрдөн байцаалтын нууц гээд нарийн юм хэлэхгүй байгаа. Тэгэхдээ 2011 онтой холбоотой асуудлыг.

 **Г.Баярсайхан:** -Энхбаяр гишүүн Байнгын хорооны даргад бас асуух шиг боллоо. Төрөөс гаргасан бүх бодлого хууль, өөр бусад зүйлийг Байнгын хороо бол шаардлагатай бол хянаад явж байгаа шүү дээ. Манай Байнгын хороо Хөдөө аж ахуй, байгаль орчин, ногоон хөгжлийн яамны тайланг зохих хугацаанд нь бас сонсоод явж байгаа. Сангуудын тайлан гэж бас сонсож байсан. Та бас өөрөө байсан.

 Газар тариалангийн салбарын уналтыг энэ асуудлыг би ингэж тодорхойлж хэлмээргүй байна. Бодлогоор газар тариалангийн салбарыг унагаж байгаа асуудал ерөөсөө байхгүй. Цаг агаарын асуудал бас та мэдэж байгаа биз дээ.

 **Ж.Энхбаяр:** -Тэр бодлогыг нь яаралтай гаргаж өгөхгүй бол Монголд будаа тариалах хүн байхаа болино шүү. Ойлгож байна уу.

 **Г.Баярсайхан:** -Газар тариалангийн талаар төрөөс баримтлах бодлогыг Хөдөө аж ахуйн яам ойрын үед оруулж ирнэ. Тэрэн дээр та наад саналаа оруулаад өөрөө идэвхтэй ажиллана биз.

 За асуулт асууж дууслаа. Гишүүдийн оруулсан зарчмын зөрүүтэй саналаар санал хураая.

 Содбаатар гишүүн. Ноосны 2013 оны урамшууллын үлдэгдэл санхүүжилтийг 11.8 тэрбум төгрөгөөр нэмэгдүүлэх шаардлагатай байгаа тул Монгол Улсын 2014 оны төсвийн тухай хуулийн төслийн 5 дугаар зүйлтэй 29 дэх хэсгийн Үйлдвэр, хөдөө аж ахуйн сайдын багцын урсгал зардалд 128 сая, уучлаарай 128 тэрбум 852 сая 800 мянган төгрөг гэснийг 11.8 тэрбум төгрөгөөр нэмэгдүүлж, 140 тэрбум 652.8 саяар гэж өөрчлөх.

 **Ж.Энхбаяр:** -Даргаа асууя наадахыг чинь.

 **Г.Баярсайхан:** -За асууя.

 **Ж.Энхбаяр:** -Нэгдүгээрт ийм горимын санал байгаа юм. Нэг ч төгрөг нэмэх асуудал байхгүй. Улсын Их Хурлын даргын захирамжаар аудит төсөвт хяналт хийж байгаа. Тэрэнтэй холбоотойгоор 170, 180 объектыг хасаж байгаа. Урсгал зардал нэг ч төгрөг нэмэхгүй. Байшин барилга, объект бусад тэвчиж болох бүх зардлыг хасна. Бодит байдал чинь улсын орлого өөрөө боломжгүй байгаа. Ялангуяа 2014 он бол туйлын хүнд байна.

 Тийм болохоор ямар нэгэн Байнгын хорооны гишүүнд хэлэхэд намын бүлгүүд, ажлын хэсгүүд энэ чиглэлээр ажиллаж байгаа. Хэд хэдэн зүйл дээр, саяны дурдсан зүйл дээр тохирч байгаа. Тэгэхээр тийм дэмий санал гаргаад, цаг үрээд баймааргүй байгаа юм.

 Тийм болохоор одоо зүгээр саяны дагуу хэлбэрдээд ингээд.

 **Г.Баярсайхан:** -За дэгийнхээ дагуу явнаа. Дэгийнхээ дагуу явна. Энэ дэмий санал биш. Энэ ноосны урамшуулал оруулсан хамгийн амин чухал асуудал. Та битгий ингэж одоо асуудлыг улс төржүүлж.

 **Ж.Энхбаяр:** -Улс төр биш, наадах чинь явж байгаа бодит байдал тэр шүү дээ. Амьдралаас... яах вэ дээ.

 **Г.Баярсайхан:** -Зарчмын дагуу дүрмийнхээ дагуу бид энэ санал хураана. Төсвийн байнгын хороон дээр очиж дахиж хураагдана. Тэгэхээр сая би саналын томьёоллыг уншлаа. Дэмжиж байгаа гишүүд гараа өргөнө үү. Оюунгэрэл сайд аа, Болорчулуун гишүүн ээ. Гарсан гишүүд бүгд дэмжиж байгаа. Болорчулуун гишүүн та дэмжиж байгаа юм уу. За баярлалаа. 14-8. Санал дэмжигдлээ.

 Манай Дэмбэрэл гишүүний санал байна. Төрөөс нногоон хөгжлийн.

 **С.Дэмбэрэл:** -Наадах чинь минийх биш.

 **Г.Баярсайхан:** -Дэмбэрэл гишүүн, Содбаатар гишүүн, Оюун гишүүн, Дашдорж гишүүн, Энхбаяр гишүүн, Бакей гишүүн нар. Төрөөс ногоон хөгжлийн бодлогын баримт бичгийг хэрэгжүүлэхтэй холбогдох зардлыг Монгол Улсын 2014 оны төсвийн тухай хуулийн төслийн 5 дугаар зүйлийн 19 дэх хэсгийн байгаль орчин хөгжлийн. Байгаль орчин ногоон хөгжлийн сайдын багцын хөрөнгө оруулалтын болон урсгал зардалд тусгах. Дэмжиж байгаа гишүүд. 14-8.

 Бакей гишүүн, Баярсайхан гишүүн. Саналыг уншъя. Төсвийн ерөнхийлөн захирагчийн 2014 онд хэрэгжүүлэх хөтөлбөрийн хүрээнд өндөр ашиг шимтэй хонины үржлийн мал импортлоход Баян-Өлгий, Ховд аймагт 120 сая төгрөг нэмэх шаардлагатай байх тул Монгол Улсын 2014 оны төсвийн тухай хуулийн төслийн 5 дугаар зүйлийн 29 дэх хэсгийн Үйлдвэр, хөдөө аж ахуйн сайдын багцын хөрөнгө оруулалтын зардлыг 120 сая төгрөгөөр нэмэгдүүлэх. Дэмжиж байгаа гишүүд гараа өргөнө үү. 14-9.

 Зарчмын зөрүүтэй саналын томьёоллыг хурааж дууслаа. Санал, дүгнэлтийг Төсвийн байнгын хороонд хүргүүлэхийг дэмжиж байгаа гишүүд гараа өргөнө үү. 14-8.

 Байгаль орчин, хүнс, хөдөө аж ахуйн байнгын хорооны энэ өдрийн хуралдаан хаасныг мэдэгдье.

 Соронзон хальснаас буулгасан:

 Протоколын албаны шинжээч Д.Энэбиш